Cavalleria rusticana (Italiaans vir "rustieke ridderlikheid") is 'n opera in een bedryf deur Pietro Mascagni, na 'n Italiaanse libretto deur Giovanni Targioni-Tozzetti en Guido Menasci, soos aangepas van 'n gelyknamige kortverhaal en daaropvolgende toneelstuk deur Giovanni Verga. Dit word beskou as een van die klassieke verismo-operas, en is op 17 Mei 1890 in die Teatro Costanzi in Rome die eerste keer op die planke gebring. Sedert 1893 word dit gereeld uitgevoer in 'n sogenaamde Cav/Pag-dubbelopvoering saam met die opera Pagliacci deur Ruggiero Leoncavallo . In Julie 1888 het die Milanese musiekuitgewer Edoardo Sonzogno 'n kompetisie aangekondig vir alle jong Italiaanse komponiste wat nog nie 'n opera op die verhoog laat opvoer het nie. Hulle is uitgenooi om 'n opera met een bedryf voor te lê wat beoordeel sou word deur 'n beoordelingspaneel van vyf prominente Italiaanse kritici en komponiste. Die beste drie sou in Rome op Sonzogno se koste opgevoer word. Mascagni het eers twee maande voor die sluitingsdatum van die kompetisie daarvan te hore gekom, en sy vriend Giovanni Targioni-Tozzetti, 'n digter en professor in letterkunde aan die Italiaanse Koninklike Vlootakademie in Livorno, gevra om 'n libretto te lewer.